KLASA: 612-01/14-06/0003

URBROJ: 532-06-01-01/8-14-2

Zagreb, 24. listopad 2014.

Na temelju članka 74. Zakona o sustavu državne uprave („Narodne novine“, broj 150/11 i 12/13) i članka 7. Uredbe o unutarnjem ustrojstvu Ministarstva kulture („Narodne novine“, broj 21/12 i 124/13) ministrica kulture donosi

**ODLUKU**

**o sadržaju programa *Ruksak (pun) kulture* te visini naknade za poslove i rad na njegovom ostvarivanju**

**I.**

Ovom Odlukom utvrđuju se sadržaj, kriteriji i mjerila za određivanje visine naknada za poslove i rad za ostvarivanje programa *Ruksak (pun) kulture,* nacionalnog dopunskogprograma potpore kurikulu u vrtićima te osnovnim i srednjim školama.

*Ruksak (pun) kulture* je program vezan uz umjetnost i kulturu, a u hrvatskim vrtićima i školama provodit će ga stručnjaci (književnici, likovni, kazališni, glazbeni, plesni i drugi umjetnici).

*Ruksak (pun) kulture* (u daljnjem tekstu: Program) jest program Ministarstva kulture, koje određuje njegov sadržaj.

Program je zajednička inicijativa Ministarstva kulture i Ministarstva znanosti, obrazovanja i sporta i zajedničko ulaganje područja obrazovanja i područja kulture na državnoj razini.

Program omogućuje dostupnost i približavanje umjetnosti i kulture djeci i mladima, razvijanje njihove estetske kulture te općenito senzibilizira djecu i mlade za područje umjetnosti i kulture. Djeca i mladi će se tijekom provedbe Programa osposobljavati za pozitivan pristup svim vrstama umjetnosti i kulture.

**II.**

Za izvođenje pojedine kazališne predstave, plesne predstave i koncertne izvedbe osigurava se naknada u iznosu do 4.500,00 kn ovisno o broju izvođača:

jedan izvođač – 3.000,00 kn

od dva do tri izvođača – 3.500,00 kn

od četiri do pet izvođača – 4.000,00 kn

šest izvođača – 4.500,00 kn.

Predstava mora udovoljavati uvjetima izvođenja u prostorima škola (koje nemaju kazališne uvjete), a rekviziti trebaju biti jednostavni i prenosivi.

Predstava ne može trajati dulje od 60 minuta (iznimno za više razrede osnovne škole i srednju školu do 90 minuta), a nakon predstave obavezno je izvođenje radionice u kojoj aktivno sudjeluju djeca i mladi.

Ako je u mogućnosti, Ministarstvo kulture osigurava prijevoz izvođača i rekvizita.

**III.**

Ministarstvo kulture podmirit će putne troškove prijevoza uz predočenje preslika cjenika putnih karata ovlaštenog prijevoznika, ili uz priloženu potvrdu o plaćenoj cestarini i sl. i naknadi od 2,00 kn po kilometru, ako nije moguće prijevoz realizirati u organizaciji Ministarstva kulture.

**IV.**

Za pripremanje i vođenje umjetničko-pedagoških radionica (književnih, likovnih, kazališnih, glazbenih, plesnih i drugih), neovisno o broju izvođača radionica − vanjskih suradnika Ministarstva kulture, imenovanih za obavljanje poslova za Program,isplaćuje se naknada u sljedećim iznosima:

* za radionicu do 90 minuta –1.200,00 kn
* za radionicu od 90 minuta do 3 sata –1.400,00 kn
* za pisani materijal od najmanje dviju kartica teksta koji mora biti priložen ugovoru – 300,00 kn
* za prava prikazivanja filmova u filmskim radionicama – do 1.500,00 kn.

Radionica ne može trajati kraće od 60 minuta. Pisani materijal plaća se samo jedanput, odnosno za prvo pripremanje i vođenje radionice.

**V.**

Za organiziranje i vođenje radionica (književnih, likovnih, kazališnih, glazbenih, plesnih i drugih), u trajanju od jednoga ili više dana, neovisno o broju izvođača − vanjskih suradnika Ministarstva kulture, imenovanih za obavljanje poslova za Program, isplaćuje se naknada u sljedećim iznosima:

* jednodnevna radionica – 1.800,00 kn
* dvodnevna radionica – 2.200,00 kn
* trodnevna radionica – 2.600,00 kn.

VI.

Za troškove programa u kojima su potrebni potrošni radni materijali (npr. kreativne radionice iz područja likovnosti i sl.) osiguravaju se sredstva prema unaprijed utvrđenom i od strane Ministarstva kulture odobrenom troškovniku.

VII.

Ako izvođenje programa zahtijeva noćenje, zbog udaljenosti mjesta održavanja programa i organizacijskih uvjeta, Ministarstvo kulture za izvođače programa snosi troškove boravka prema unaprijed utvrđenoj cijeni smještaja.

VIII.

Naknada za poslove i rad u Programuza izvođače − studente umjetničkih akademija utvrđuje se na osnovi vrste njihova sudjelovanja. Ministarstvo kulture izdat će studentima potvrdu o volontiranju koja će sadržavati naziv programa u kojem je student volontirao, broj volonterskih sati i vrstu aktivnosti.

**IX.**

Za troškove tekstualnih i audiovizualnih materijala Ministarstva kulture za promidžbene i edukativne svrhe programa *Ruksak (pun) kulture* osiguravaju se sredstva uz odobrenje ministrice kulture.

**X.**

Programe koji svojim sadržajem odgovaraju koncepciji Programa i zajedno s Ministarstvom kulture ostvaruju ciljeve i načela Programa Ministarstvo kulture može poduprijeti naknadno utvrđenim sredstvima.

**XI.**

Novčane naknade za poslove koji nisu obuhvaćeni ovom Odlukom mogu se osigurati samo uz odobrenje ministrice kulture.

XII

Sve naknade utvrđene u ovoj Odluci izražene su u neto iznosima.

**XIII.**

Ova Odluka stupa na snagu danom donošenja.

**MINISTRICA**

**dr. sc. Andrea Zlatar Violić**